10-jarige op snelweg doodgeryŉ 10-jarige skoolseun is Dinsdagoggend glo deur ŉ minibustaxi doodgery toe hy die M13-King Cetshway-snelweg in Pinetown, KwaZulu-Natal, wou oorsteek. Chris Botha, ŉ woordvoerder van Netcare 911, sê die seun was omstreeks 07:15 op pad skool toe, toe die ongeluk plaasgevind het. “Volgens berigte het die seun uit ŉ minibustaxi geklim en oor die snelweg gehardloop toe hy voor ŉ ander taxi beland het,” het Botha gesê. Die seun was reeds dood toe paramedici by die toneel opgedaag het. Dit is in die stadium nie bekend van watter skool die leerling is nie. Die polisie ondersoek die voorval.